A tavasz
1.	
Királyi mulatság erdőkben sétálni,
Árnyékos utcáin fel s alá járkálni;
 	Fülemile éneklésén,
 	Gyönge szellők legyezésén
 	Örömét nevelni,
 	Kedve szerint élni!
2.	
Az ocsó nyulakat bokorbul kiverni,
Fiatal madárkák fészkét felkeverni.
 	Hegyet-völgyet megkerülni,
 	Friss források mellett ülni,
 	Ebédre megtérni,
 	Jó lakáshoz férni.
3.	
A sötét gondokat magos szegre tenni,
Feladott étkekbül jóízűen enni;
 	Enni, meg nem csömörleni,
 	Közbe vígan beszélleni,
 	Friss borokat inni,
 	A vizet dicsírni.
4.	
Eszem-iszom után könyökére dűlni,
Egy fél órácskáig álomba merülni;
 	Könnyű testtel felserkenni,
 	Holmi dolgán általmenni
 	Nagy labdát ugratni,
 	Játékkal mulatni.
5.	
Diána udvarát megint látogatni,
Ernyős sátoriban, mint regvel, mulatni:
 	A kakukkal szerencséjét
 	Megpróbálni, jövendőjét,
 	Hegyek ellen állni,
 	Ekhóval tréfálni.
6.	
Pintyőke sírását, galambnak nyögését,
A játékos rigók hangos fütyülését.
 	Gerlicének búsulásit,
 	Társa után bujdosásit
 	Szemre, fülre venni,
 	Más gonddal nem lenni.
7.	
Erdőkbül kimenni mezők térségére,
A lenyugvó napnak nézni szekerére:
 	Pásztor után sétálgatni,
 	Muzsikáját meghallgatni:
 	Korydon dudáját,
 	Mopszus furuglyáját.
8.	
Görbe trombitákat otthon fúvattatni,
Vacsora után is nyugtig így mulatni:
 	Úgye pajtás, megpróbáltad,
 	Amint mondám, úgy találtad:
 	Királyi mulatság,
 	Ártatlan bolondság.
Versek